
Työn ja perhe-elämän sujuva yhdistäminen parantaa hyvinvointia sekä kotona että työssä. Jokaisen vanhemman tulisi myös voida ottaa työtä vastaan, joutumatta kohtuuttomien järjestelyjen eteen lasten hyvinvoinnin turvaamiseksi. Samalla kun vanhempien tulee voida ottaa työtä vastaan, on jokaisella lapsella oikeus turvalliseen oloon ja huolenpitoon. 

Samaan aikaan, kun työelämän haasteet moninaistuvat ja työtä tulisi ottaa vastaan entistä laajemmalta alueelta, tulee myös kehittää erilaisia palvelukonsepteja lastenhoitoon ja vapaa-ajantoimintaan. Tällä hetkellä Lappeenranta tarjoaa vuorohoitoa varhaiskasvatusikäisille Keltun päiväkodissa ja iltapäivätoimintaa 1.-2. luokkalaisille. Lapsiystävällisenä kuntana voisimme näyttää esimerkkiä ja laajentaa palvelua vastaamaan monipuolisemmin erilaisiin työ- ja perhetilanteisiin. Isovanhemmat ovat monille perheille arvokas ja korvaamaton apu, mutta joka perheellä tätä tukiverkkoa ei ole käytettävissä. Lasten tarpeet eivät ole ikäsidonnaisia ja esimerkiksi vuorotyötä tekeville vanhemmille tulisi tarjota mahdollisuuksia myös pienten koululaisten vuorohoitoon. 

Iltapäivien osalta voisimme vastata tarpeeseen laajentamalla iltapäivä- ja kerhotoiminnan tarjontaa. Yhdessä tekeminen ja ryhmässä toimiminen tukee kasvua ja kehitystä myönteisemmin kuin pelien tai tv:n ääreen yksin uppoutuminen.  

Lappeenrannan kaupunki tukee yksityisiä päiväkoteja palvelusetelillä. Voisiko palvelusetelimallia rakentaa myös vastaamaan perheiden vuoro- ja iltapäivähoidon tarpeisiin? Esimerkiksi kolmannen sektorin toimijoista tai perhepäivähoitajista voisi löytyä palvelun tarjoajia yksittäistenkin perheiden tarpeisiin. 

